Document ID: 32011R0331
Publication Date: 2011-04-06

Title and Content:
UREDBA KOMISIJE (EU) št. 331/2011
z dne 6. aprila 2011
o spremembi Uredbe (ES) št. 1120/2009 glede uporabe zemljišč za pridelavo konoplje v okviru izvajanja sheme enotnega plačila iz Uredbe Sveta (ES) št. 73/2009
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1) ter zlasti člena 39(2) Uredbe,
ob upoštevanju naslednjega:
(1)
V členu 39(1) Uredbe (ES) št. 73/2009 je določeno, da so površine, ki se uporabljajo za pridelavo konoplje, upravičene do neposrednih plačil samo, če vsebnost tetrahidrokanabinola pri uporabljenih sortah ne presega 0,2 %.
(2)
V členu 124(3) Uredbe (ES) št. 73/2009 je določeno, da se člen 39 navedene uredbe uporablja za površine v okviru sheme enotnega plačila.
(3)
V členu 10 Uredbe Komisije (ES) št. 1120/2009 z dne 29. oktobra 2009 o podrobnih pravilih za izvajanje sheme enotnega plačila iz naslova III Uredbe Sveta (ES) št. 73/2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete (2) je določeno, da je plačilo pravic za površine, ki so vezane na konopljo, pogojeno z uporabo semen sort, naštetih v „Skupnem katalogu sort poljščin“, razen sort Finola in Tiborszállási. Poleg tega mora biti seme certificirano.
(4)
Finska in Madžarska sta Komisiji sporočili podatke o vsebnosti tetrahidrokanabinola sorte Finola, gojene na Finskem, in sorte Tiborszállási, gojene na Madžarskem, iz katerih je razvidno, da je bila njegova vsebnost v preteklih letih manjša od 0,2 %.
(5)
Na podlagi teh podatkov Komisija meni, da morata biti navedeni sorti konoplje upravičeni v zadevnih državah članicah.
(6)
Uredbo (ES) št. 1120/2009 je zato treba ustrezno spremeniti.
(7)
Ukrepi, predvideni s to uredbo, so v skladu z mnenjem Upravljalnega odbora za neposredna plačila -
SPREJELA NASLEDNJO UREDBO:
Člen 1
Člen 10 Uredbe (ES) št. 1120/2009 se nadomesti z naslednjim:
„Člen 10
Proizvodnja konoplje
Za namene člena 39 Uredbe (ES) št. 73/2009 je plačilo pravic za površine, ki so vezane na konopljo, pogojeno z uporabo semen sort, naštetih v ‚Skupnem katalogu sort poljščin‘ 15. marca v letu, za katerega se dodeli plačilo, in objavljenih v skladu s členom 17 Direktive Sveta 2002/53/ES (3). Vendar so površine, na katerih se goji sorta Finola, upravičene le na Finskem, površine, na katerih se goji sorta Tiborszállási, pa le na Madžarskem. Seme je certificirano v skladu z Direktivo Sveta 2002/57/ES (4).
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 6. aprila 2011

Classification:
Level 1 Topics: 100157
100146
100156
Level 2 Topics: 100247
100253
100245
100185
Level 3 Topics: 2442
3605
2417
712
2443
All Topics: 2173
2443
2709
2965
5384
797